Er der overenskomst på din arbejdsplads, stiger mindstelønnen én gang om året – som regel 1. marts. Hvis du selv har forhandlet et tillæg hjem, skal du være opmærksom på, om din løn stiger, når mindstelønnen stiger.
Får du ikke udbetalt mere i løn, selvom mindstelønnen stiger, vil det sige, at mindstelønnen æder en bid af dit tillæg. Men der er jo en grund til, at du forhandlede dig til et tillæg på fx 1.500 kroner ekstra om måneden, og den grund forsvinder jo ikke i løbet af natten, bare fordi kalenderen nu siger 1. marts i stedet for 28. februar.
Derfor må du gå til din arbejdsgiver og gøre ham eller hende opmærksom på, at du er blevet modregnet, og at du stadig fortjener dit oprindelige tillæg. Din arbejdsgiver har pligt til at holde lønforhandling mindst én gang om året, hvis der er overenskomst på din arbejdsplads, og du kan altid selv bede om en samtale om din løn.
Obs: Det er en god idé at høre dine kolleger, om deres tillæg også er blevet lavere, efter mindstelønnen er steget.